paragraph_text: '''Doc. dr. fra Mirko Juraj Mataušić''' (Samobor, 1944. – Zagreb, 14. studenoga 2014.), franjevac, teolog novinar i urednik. U Red manje braće u Hrvatsku franjevačku provinciju sv. Ćirila i Metoda ušao je 30. srpnja 1961., a svečane zavjete položio je 8. prosinca 1969. godine. Za svećenika je zaređen u Zagrebu 27. lipnja 1971. Doktorirao je povijest hrvatskoga katoličkoga tiska u Salzburgu 1984. godine. Bio je svećenik u dušobrižništvu hrvatskih radnika u inozemstvu i domaćih vjernika u Njemačkoj i Austriji. Nakon povratka u Hrvatsku bio je urednik periodike u Kršćanskoj sadašnjosti te provincijal Hrvatske franjevačke provincije sv. Ćirila i Metoda. Bio je inicijator, suosnivač i dugogodišnji predsjednik Društva katoličkih novinara u Jugoslaviji (1988. – 1991.) i Hrvatskoga društva katoličkih novinara (1990. – 2000.). Utemeljio je i ekumensku agenciju Kršćansku informativnu službu, a prema nalogu Hrvatske biskupske konferencije osnovao je Hrvatski katolički radio i bio njegov prvi direktor i glavni urednik (1994. – 2000.). Godine 2003. Hrvatsko društvo katoličkih novinara dodijelilo mu je nagradu za životno djelo.